Video: Skilpad verjaag leeus by watergat | Maroela Media
'n Klein skilpadjie wat twee leeus van sy watergat wegjaag, is baie gewild op sosiale media.
Die gebruiker Kruger Sightings het die video op YouTube gedeel waar dit reeds meer as 1 miljoen keer gekyk is. Dit is 'n seldsame, byna verwarrende, oomblik waar twee leeus, wat hul dors wou les, deur 'n skynbaar aggressiewe skilpadjie weggejaag word.
Die video is deur die 30-jarige safarigids, Reggi Barreto, geneem toe hy op 'n wildbesigtigingstoer was saam met 'n privaat gas naby die Sandrivier in die MalaMala- privaat wildreservaat in die Groter Krugerpark.
"Ons het te hore gekom van 'n paar leeus wat 'n jong sebra gevang het," het Barreto aan LatestSightings.com gesê. "Ek en my gaste het besluit om die middag te gaan kyk of ons hulle nog kan sien. Daar was baie olifante en wild op pad na die gebied waar die leeus was."
Barreto sê hy het geweet die leeus sou op soek wees na water om te suip. "Ons het die perfekte plek gekry vir die besigtiging. Ons het egter nie verwag wat sou gebeur nie! Ek was aangenaam verras toe die skilpad uit die water na die mannetjie en wyfie aangeswem gekom het. Albei leeus kon hul dors les, selfs al is hulle kort-kort deur die skilpad onderbreek. Hulle het daarna weer terugbeweeg na die sebra."
Volgens Barreto was dit 'n ongelooflike seldsame toneel, om te sien hoe die skilpad die leeus nader terwyl hulle nog bloed op hul kenne gehad het van die sebra. "Dit het gelyk of die skilpad eerder nuuskierig was oor die bloed, as wat hy hulle wou 'wegjaag'."
Om die regte oomblik vas te vang, verduidelik Barreto, gaan daaroor om dieregedrag te verstaan en te voorspel wat hulle volgende gaan doen. "Dit verg baie geduld om na die diere te soek en tyd saam met hulle te spandeer om te kyk wat gaan gebeur."
'n Skilpad met leeumoed!
Een klein dapper skilpadjie.
Ek glo nie die skilpad het hulle probeer wegjaag nie. Waterskilpaaie is karnivore. Ek dink dit het die bloed geruik aan hulle onderkake se hare en iets gesoek om te vreet. Dis duidelik waarheen die skilpad telkens mik. Jammer; ek sien nou ek het nie ver genoeg gelees nie, en die gids het dieselfde mening gehad.